钦定古今图书集成/明伦汇编/氏族典/第321卷 > 《廖用贤尚友录》 > 《浦城曾氏宗牒记》杨惇
## 钦定古今图书集成/明伦汇编/氏族典/第321卷 > 《廖用贤尚友录》 > 《浦城曾氏宗牒记》杨惇

曾氏出于郕国宗圣公之裔，世远族殷，自宋元丰间，
南丰先生子固守福州，爱风土文献之盛，传于子，始
居三山至九世。上舍公早失怙恃，笃志嗜学。咸淳中，
郡邑以行艺荐入辟雍，婴疾而归。道经浦城清湖里，
得良医吴氏，疗之善剂。吴见公姿性不凡，以女妻之，
家浦城，为望宗。上舍生应麟，应麟生宁世森坦，兄弟
荣贵，文墨彬蔚，人比之“荀氏八龙”云。元季森输廪以
资赈济，拜兴化府判，委政归田。当是时，寇盗猖獗，蚁
聚蜂屯，剽掠不少休。上命丞相阮某招募义勇，季子
清同师往剿，子清肆其横逆，遂弑阮某于浦城之官
署。事闻，上赫怒，整兵将屠兹邑。森之婿陈骥，官都指
挥同知，委以讨罪，森婉辞具告，为邑人以雪其冤。骥
白于朝，乃寝其兵，邑民赖以全活者亿万计。由是浦
城曾氏昌大，以蕃袍笏满床，阴骘所致。恕由庠校生
登乡贡进士，授教谕，致仕而卒。及瑾有学问，多材能，
擢科第，显于今者，自瑾始。“天之挺生豪杰，而立于世，
上以昭前人之绪，下以开后嗣之基，岂宗圣公之子
孙固多贤哉？”瑾以宗“谍相示，请缀文以记之。”夫惟谱
谍之学弗修，不能有以究知先德之美之盛，故寂寥
而无闻耳。因观曾氏《宗谍》，而知夫水木本源之意，遂
订其所自出，而别其支派之分，乌虖公侯之子孙复
其始，又当于今征焉。是为记。